
     Nr.23/26/2003

BIROUL PERMANENT

AL

CAMEREI DEPUTAŢILOR



Vă înaintăm, alăturat, Raportul asupra proiectului de Lege pentru aderarea României la Convenţia privind Procedra de Consimţământ Prealabil în Cunoştinţă de Cauză, aplicabilă anumitor produşi chimici periculoşi şi pesticide, care fac obiectul comerţului internaţional, adoptată la Rotterdam, la 10 septembrie 1998, transmis cu adresa nr.701 din 3 februarie 2003, înregistrat sub nr.23/26/2003 din 6 februarie 2003.



În raport de conţinutul şi obiectul său, proiectul de lege face parte din categoria legilor ordinare.

PREŞEDINTE,

István Antal

RAPORT

asupra proiectului de Lege pentru aderarea României la Convenţia privind Procedra de Consimţământ Prealabil în Cunoştinţă de Cauză, aplicabilă anumitor produşi chimici periculoşi şi pesticide, care fac obiectul comerţului internaţional, adoptată la Rotterdam, la 10 septembrie 1998



În conformitate cu prevederile art.89 din Regulamentul Camerei Deputaţilor, Comisia pentru industrii şi servicii a fost sesizată, spre dezbatere în fond, cu proiectul de Lege pentru aderarea României la Convenţia privind Procedra de Consimţământ Prealabil în Cunoştinţă de Cauză, aplicabilă anumitor produşi chimici periculoşi şi pesticide, care fac obiectul comerţului internaţional, adoptată la Rotterdam, la 10 septembrie 1998, transmis cu adresa nr.701 din 3 februarie 2003, înregistrat sub nr.23/26/2003 din 6 februarie 2003.



Proiectul de lege a fost adoptat de Senat în şedinţa din 16 decembrie 2002.



Cu adresa nr.1433/11 noiembrie 2002, Consiliul Legislativ avizează favorabil proiectul de lege supus aprobării.



Cu avizul nr.26/1097 din 11 februarie 2003, Comisia pentru administraţie publică, amenajarea teritoriului şi echilibru ecologic a avizat favorabil proiectul de lege în forma adoptată de Senat.



Cu avizul nr.28/15/12 februarie 2003 Comisia pentru sănătate şi familie a avizat favorabil proiectul de lege în forma adoptată de Senat.



I. Convenţia de la Rotterdam privind Procedura de Consimţământ Prealabil în Cunoştinţă de Cauză (procedura PIC), aplicabilă anumitor produşi chimici periculoşi şi pesticide, care fac obiectul comerţului internaţional permite statelor lumii să monitorizeze şi să reglementeze comerţul cu produşi chimici periculoşi şi pesticide.



II. Obiectivul major al procedurii PIC este acela de a furniza ţărilor informaţii detaliate referitoare la anumite pesticide şi produşi chimici şi de a oferi astfel motive întemeiate pentru interziceri sau restricţionări severe la importul acestora.



Procedura PIC ajută ţările participante la Convenţie să se informeze asupra caracteristicilor potenţial toxice ale anumitor produşi chimici periculoşi şi pesticide, care pot fi transportate către ele, iniţiind un proces de luare a deciziei, referitoare la viitorul import al acestor produse, de către statele înseşi şi înlesnind transmiterea acestei decizii către alte state. Ţările importatoare au astfel puterea de a decide pe care din aceste produse doresc să le primească pe teritoriul lor sau să le excludă pe acelea pe care nu le pot administra în condiţii de siguranţă.



III. Prin realizarea obiectivului vor fi protejate populaţia şi mediul de efectele adverse ale unor pesticide toxice şi ale altor produşi chimici. Se vor putea contura primele măsuri de apărare împotriva posibilelor accidente şi poluări importante, prin prevenirea importurilor nedorite de produşi chimici periculoşi, în special în ţările în curs de dezvoltare şi, prin extindere, în toate ţările. Se dă astfel posibilitatea de a se proteja ele însele împotriva riscurilor datorate substanţelor toxice.



Prin ratificarea Convenţiei de la Rotterdam se va permite României accesul la programe menite să ofere oportunităţi de finanţare a unor proiecte comune cu state semnatare ale Convenţiei şi cu alte instituţii responsabile.



Potrivit prevederilor art.60 din Regulamentul Camerei Deputaţilor, membrii comisiei au dezbătut proiectul de lege în şedinţa din 19 februarie 2003.



După dezbateri s-a hotărât, cu unanimitate de voturi, ca proiectul de Lege pentru aderarea României la Convenţia privind Procedra de Consimţământ Prealabil în Cunoştinţă de Cauză, aplicabilă anumitor produşi chimici periculoşi şi pesticide, care fac obiectul comerţului internaţional, adoptată la Rotterdam, la 10 septembrie 1998, să fie supus spre dezbatere şi adoptare în plenul Camerei Deputaţilor în forma prezentată de Senat.



La lucrările comisiei au fost prezenţi 23 deputaţi din totalul de 26 membri ai comisiei.



Proiectul de lege face parte din categoria legilor ordinare, potrivit prevederilor art.74 alin.(2) din Constituţia României.

                  PREŞEDINTE,                                          SECRETAR,

                    István Antal                                            Cristian Buzea

Expert,

Viorela Gondoş

